El cicle de música sacra ‘Sagunt in Excelsis’ torna a Sagunt de l'1 al 27 de març
26 de febrer 2018

​![](/media/i2raivd3/36_c_sagunt-in-excelsis-2018.jpg)  
  

El XIV cicle de música sacra _Sagunt in Excelsis_ torna a Sagunt de l'1 al 27 de març gràcies a la delegació de Cultura de l'Ajuntament de Sagunt i a la Majoralia de la Confraria de la Puríssima Sang de Nostre Senyor Jesucrist. Dijous 1 de març, a les 19.30 hores, donarà començament el cicle de 2017 amb la presentació dels diferents concerts en l'ermita de la Sang a càrrec del director musical, Josep Ramón Gil-Tàrrega. En la presentació també intervindran el delegat de Cultura, José Manuel Tarazona; el coordinador del cicle, Ramón Muñoz, i el clavari en funcions, Rafael Fontana.

El regidor ha manifestat que la Setmana Santa Saguntina “**també és rica en expressions artístiques, bona mostra d'això és el XIV cicle de música sacra _Sagunt in Excelsis_, d'extraordinària qualitat interpretativa i en harmonia amb el nostre patrimoni material i immaterial**”. Tarazona ha convidat a tots a “**gaudir dels concerts en l'ermita de la Sang, així com en les esglésies d'El Salvador, el Bon Succés, o en la residència d'ancians Verge del Carme _asil_**”. A més ha recordat que si “**som Capital Cultural Valenciana és per projectes com este, fruit de la convicció dels saguntins i saguntines per a convertir Sagunt en un referent cultural de primer ordre**”.

El cicle de concerts començarà dissabte 3 de març, a les 20 hores, amb la interpretació de la _Missa brevis_ de Jacob de Haan per part de l'orquestra i el cor de la Societat Musical de la Lira Saguntina dirigits pel seu director titular i artístic, també de l'Orquestra de cambra de València i director musical resident del Teatre Serrano de Gandia durant les temporades 2012-2017, Pere Molina-González, un dels plats forts que recomana el regidor de Cultura. La soprano solista serà la saguntina Marina Díaz, la trajectòria de la qual compta amb diverses actuacions com a soprano solista en _El Fantasma de la Ópera_ o en el _Réquiem_ de Fauré. Com a trompeta soprano i orquestra i solista, serà l'actual director de l'Onda Big Band i de la Vall d’Uixó Big Band, Manolo Díaz.

A estos concerts els seguiran el dimecres 21 de març, a les 20 hores, en l'església d'El Salvador, _Responsoris de tenebres_ de T. Luis de Victoria, Victoria Musicae, dirigit per Josep Ramon Gil-Tàrrega; el diumenge 25 de març,  a les 20 hores, en l'església del Bon Succés, la _Missa in fletu solatium_ de Johann Caspar Kerll dirigida per Geoffrey Webber; i el dimarts 27 de març, a les 20 hores, en la capella de la residència d'ancians Verge del Carme “asil” la _Missa a 4_ de William Byrd amb Qvinta Essençia i Consort de violes, com a tancament del cicle.​  

*   [](http://www.facebook.com/sharer.php?u=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-de-l-1-al-27-de-marc/ "Facebook")
*   [](http://twitter.com/share?url=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-de-l-1-al-27-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-de-l-1-al-27-de-marc/ "Linked In")
*   [](mailto:?body=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-de-l-1-al-27-de-marc/)